text: মধ্যস্বত্বভোগীর হাতেই সবজির দাম তিন গুণ | 969162 | কালের কণ্ঠ | kalerkantho
  লামায় আওয়ামী লীগের একক প্রার্থী জহিরুল ইসলাম ( ৩ ডিসেম্বর, ২০২০ ১৯:০৭ )
  ২৫ অক্টোবর, ২০২০ ০৯:৩৮ | পড়া যাবে ৫ মিনিটে
  নানা অজুহাতে রাজধানীসহ দেশের খুচরা বাজারগুলোতে এখন সবজির আকাশছোঁয়া দাম। বন্যা, বৃষ্টি, পরিবহনসংকট, উৎপাদন ঘাটতিসহ নানা অজুহাতে রেকর্ড দামে বিক্রি হচ্ছে শিম, আলু, টমেটো, পটোল, লাউ, কাঁচা মরিচসহ প্রায় সব ধরনের শাকসবজি। অথচ বিভিন্ন অঞ্চলের তথ্য বলছে, দাম যতটা বেড়েছে, ভোক্তা ও কৃষক পর্যায়ে ততটা বাড়েনি। আর মূল্যবৃদ্ধির পরও কৃষক থেকে ভোক্তা পর্যায়ে দামের ব্যবধান দুই থেকে তিন গুণ।
  কৃষক এসব সবজি বিক্রি করার পর ভোক্তার ব্যাগে ওঠার আগেই ব্যাপারী, আড়তদার, পাইকার, খুচরা ব্যবসায়ীসহ চার থেকে পাঁচ স্তরের মধ্যস্বত্বভোগীরাই এই দাম বাড়িয়ে দিচ্ছেন। ফলে ভোক্তা বেশি দামে কিনলেও মাঠের কৃষক পাচ্ছেন তিন ভাগের এক ভাগ। মাঠে ঠকছেন কৃষক আর বাজারে ঠকছেন ভোক্তা। ভ্যালু চেইন ও বাজার পর্যায়ে সঠিক মনিটরিং না থাকা, ব্যবসায়ীদের অতি মুনাফা, পণ্য পরিবহনে চাঁদাবাজি এবং উৎপাদন-সরবরাহে সমন্বয় না থাকায় বাজারে এমন বিশৃঙ্খল পরিস্থিতি তৈরি হয়েছে বলে মনে করছেন বিশ্লেষকরা।
  বাজার বিশ্লেষণে দেখা যায়, বর্তমানে দেশের বিভিন্ন অঞ্চল যেমন- যশোর, রংপুর, কুষ্টিয়ায় কৃষক পর্যায়ে শীতের আগাম সবজি শিম বিক্রি হচ্ছে ৬৫ থেকে ৭০ টাকা কেজি, কিন্তু রাজধানীর সেগুনবাগিচা, মালিবাগসহ বিভিন্ন খুচরা বাজারে ক্রেতাকে কিনতে হচ্ছে ১৬০ থেকে ১৭০ টাকা কেজি। অর্থাৎ দাম প্রায় তিন গুণ বেশি। কুষ্টিয়ায় কৃষক বেগুন বিক্রি করছেন ২৫ থেকে ৩০ টাকা কেজি, যশোরে ৪০ থেকে ৫০ টাকা। রাজধানীর খুচরা বাজারে মানভেদে বেগুন ৮০ থেকে ১৩০ টাকা। বেগুনের দামও বৃদ্ধি করা হচ্ছে তিন গুণের বেশি।
  একইভাবে পাইকারি বাজারে বেগুন বিক্রি হয়েছে ৪০ থেকে ৫৫ টাকা কেজি। সে হিসাবে খুচরায় যৌক্তিক দাম ৫০ থেকে ৬৯ টাকা কেজি। কিন্তু বাস্তবে লাভের পরও বেশি রয়েছে ৩০ থেকে ৫০ টাকা প্রতি কেজিতে। বৃহস্পতিবার পাইকারি বাজারে শসা বিক্রি হয়েছে ৩০ থেকে ৪০ টাকা কেজি। সে হিসাবে খুচরায় যৌক্তিক দাম ৩৮ থেকে ৫০ টাকা কেজি। বাস্তবে খুচরায় দাম বেশি রাখছে ২২ থেকে ৩০ টাকা প্রতি কেজিতে। শুধু এই পণ্যগুলোতেই নয়, প্রতিটি পণ্যের দামই এভাবে হাতবদলে যৌক্তিক দামের চেয়ে বেশি রাখা হচ্ছে কমপক্ষে ১০ টাকা, আর ঊর্ধ্বসীমা নেই।
  তার পরও বর্ষা মৌসুমে সবজির দাম আকাশছোঁয়া হওয়ার কারণ হিসেবে বাংলাদেশ ফ্রুটস, ভেজিটেবলস অ্যান্ড এলায়েড ফুড এক্সপোর্টারস অ্যাসোসিয়েশনের সভাপতি এস এম জাহাঙ্গীর হোসেন বলেন, 'আমাদের দেশের সরকারি সংস্থাগুলোর কাছে মৌসুমভিত্তিক চাহিদা ও উৎপাদনের সঠিক তথ্য নেই। তাই বর্ষা মৌসুমে ঘাটতি পূরণের কোনো ব্যবস্থাও নিতে পারেনি। তবে এবার দীর্ঘমেয়াদি বন্যা ও অতিবৃষ্টির কারণেই সবজির উৎপাদন অনেকটা কম। আর এই সুযোগ নিয়ে মধ্যস্বত্বভোগীরা অতি মুনাফা করছেন।'